

MESTNA OBČINA PTUJ

**STRATEGIJA ZA MLADE**

**V MESTNI OBČINI PTUJ**

**2016-2020**

(osnutek)

|  |  |  |
| --- | --- | --- |
| **Pripravljavec** |  | Mestna občina Ptuj Mestni trg 1 2250 Ptuj Tel: (02) 748 29 99 Fax: (02) 748 29 98 e-mail: obcina.ptuj@ptuj.si |
| **Predmet** |  | **STRATEGIJA ZA MLADE V MESTNI OBČINI PTUJ 2016-2020** |
| **Odgovorna oseba** |  | Miran Senčar, župan Mestne občine Ptuj |
| **Koordinator priprave** |  | Boris Emeršič, Oddelek za negospodarske dejavnosti |
| **Pripravljavki** |  | Tina Zamuda, ZRS Bistra PtujJasmina Krajnc, Oddelek za negospodarske dejavnosti |
| **Skupine pri pripravi** |  | IzobraževanjeZaposlovanje in podjetništvoBivanjske razmere mladihZdravje mladihMladi in družbaKultura, ustvarjalnost, dediščina in mediji |

KAZALO

[1 UVOD 4](#_Toc446330572)

[2 KRATKA ANALIZA STANJA 6](#_Toc446330573)

[3 ZAKONODAJNA UREDITEV 9](#_Toc446330574)

[4 OSNOVNI POJMI 9](#_Toc446330575)

[5 MLADINSKE ORGANIZACIJE IN ORGANIZACIJE ZA MLADE V MO PTUJ 11](#_Toc446330576)

[6 CILJI IN UKREPI PO POSAMEZNIH PODROČJIH 14](#_Toc446330577)

[6.1 Izobraževanje 14](#_Toc446330578)

[6.2 Zaposlovanje in podjetništvo 17](#_Toc446330579)

[6.3 Bivanjske razmere mladih 20](#_Toc446330580)

[6.4 Zdravje mladih 22](#_Toc446330581)

[6.4.1 Šport in rekreacija mladih 22](#_Toc446330582)

[6.4.2 Mladi in zdrav način življenja 24](#_Toc446330583)

[6.4.3 Mladi in varnost 27](#_Toc446330584)

[6.5 Mladi in družba 28](#_Toc446330585)

[6.6 Kultura, ustvarjalnost, dediščina in mediji 29](#_Toc446330586)

[7 URESNIČEVANJE IN SPREMLJANJE URESNIČEVANJA STRATEGIJE 32](#_Toc446330587)

[8 ZAKLJUČEK 33](#_Toc446330588)

[9 VIRI IN LITERATURA 34](#_Toc446330589)

[10 PRILOGE 35](#_Toc446330590)

**Kazalo tabel**

Tabela 1: Mladi po spolu in po petletnih starostnih skupinah v MO Ptuj……………………..6

Tabela 2: Brezposelnost pri mladih starosti od 15 do 29 let v MO Ptuj………………………6

Tabela 3: Brezposelnost pri mladih v starosti od 30 do 34 let v MO Ptuj…………………….7

1 UVOD

**Strategija za mlade v Mestni občini Ptuj 2016-2020** je strateški razvojni dokument, katerega namen je vzpostaviti dolgoročno podporno okolje za razvoj mladinske politike in mladinske dejavnosti v mestu. Potreba po celoviti in aktivnejši mladinski politiki na področju mladih se je izkazala že pri pripravi Vizije in strategije Mestne občine Ptuj. Takrat smo poudarili, da so mladinske javne politike izrazito horizontalne in praktično zadevajo vsa področja življenja v lokalni skupnosti. S strategijo želi Mestna občina Ptuj (vnaprej MO Ptuj) vzpostaviti celovito naravnano lokalno politiko v mladinskem sektorju, ki sega na vsa področja življenja in dela mladih. Strategija je nastajala pod koordinacijo Oddelka za negospodarske dejavnosti MO Ptuj v sodelovanju z lokalnimi organizacijami in posamezniki, ki delujejo v mestu na področju mladih.

Evropska komisija je leta 2009 sprejela dokument **Mladi – vlaganje vanje ter krepitev vloge in položaja**, kjer so bili mladi prepoznani kot ena najbolj ranljivih skupin v družbi. Temu so sledili tudi nacionalni dokumenti posameznih držav članic Evropske unije. Državni zbor Republike Slovenije je leta 2013 sprejel **Resolucijo o nacionalnem programu za mladino 2013-2022**, ki je temeljni strateški akt na ravni države na področju razvoja mladinskega sektorja in je razdeljen na šest področij. Tem področjem sledi tudi Strategija za mlade v MO Ptuj, ki je tako razdeljena na naslednja področja:

1. Izobraževanje,

2. Zaposlovanje in podjetništvo,

3. Bivanjske razmere mladih,

4. Zdravje mladih,

5. Mladi in družba ter

6. Kultura, ustvarjalnost, dediščina in mediji.

**Metodologija priprave**

S pripravo Strategije za mlade v MO Ptuj smo pričeli v mesecu januarju 2015, takrat smo oblikovali skupino za mlade v sklopu priprave Vizije in  strategije MO Ptuj in skupaj z njimi izpeljali tri delavnice. V mesecu septembru 2015 smo z delom  nadaljevali in delovno skupino razširili na šest področij, ki jih obravnava Strategija za mlade. Za vsako področje je bil odgovoren nosilec priprave, ki je tudi sklical in vodil delavnice. Izpeljanih je bilo sedem delavnic, v katerih je bilo skupno število sodelujočih 44. Nosilci področij so bili: Center interesnih dejavnosti Ptuj (vnaprej CID Ptuj) za področje Izobraževanje ter Mladi in družba; Znanstveno-raziskovalno središče Bistra Ptuj (vnaprej ZRS Bistra) za področje Zaposlovanje in podjetništvo, Zavod za šport Ptuj za področje Zdravje mladih; Klub ptujskih študentov (vnaprej KPŠ) za področje Kultura, ustvarjalnost, dediščina in mediji ter MO Ptuj za področje Bivanjske razmere mladih.

Člani delovnih skupin so na delavnicah skupaj oblikovali cilje in ukrepe po posameznih področjih. Prav tako je bil na delavnicah sprejet sklep, da se bo v vseh pravilnikih MO Ptuj, kjer je določena kategorija mladi, to je starih od 15. leta do 29. leta, upoštevala med mlade populacija starih od 15. leta do 35. leta.

MO Ptuj je tudi nosilka certifikata Mladim prijazna občina 2012-2016, s katerim se ponaša 21 občin v Sloveniji.

2 KRATKA ANALIZA STANJA

Po podatkih Statističnega urada RS je v MO Ptuj julija 2015 živelo skupaj 5.063 mladih, to je tistih, ki jih skladno z Zakonom o javnem interesu v mladinskem sektorju uvrščamo v kategorijo mladostnikov in mladih odraslih oseb med 15. in 29. letom starosti in populacijo starih med 30. in 34. letom starosti, kar predstavlja 22 % vseh prebivalcev. Na ravni Slovenije ta podatek znaša 23 %. Če primerjamo leto 2005 in 2015 ugotovimo, da danes živi na Ptuju 1496 mladih manj. Vse bolj se soočamo z dejstvom, da je v populaciji vse manj mladih in delovno aktivnih ter čedalje več starejših in delovno neaktivnih.

Tabela 1: Mladi po spolu in po petletnih starostnih skupinah v MO Ptuj

|  |  |  |
| --- | --- | --- |
|   | **2005H2** | **2015H2** |
| Starost SKUPAJ | 15-19 let | 20-24 let | 25-29 let |  | Starost SKUPAJ | 15-19 let | 20-24 let | 25-29 let |  |
| 30-34 let | 30-34 let |
|   |   |
| Spol SKUPAJ | 23843 | 1370 | 1699 | 1770 | 1720 | 23151 | 982 | 1066 | 1351 | 1664 |
| Moški | 11550 | 725 | 843 | 911 | 838 | 11432 | 506 | 626 | 757 | 865 |
| Ženske | 12293 | 645 | 856 | 859 | 882 | 11719 | 476 | 440 | 594 | 799 |

Vir: SI-Stat, podatki za občine 2015

**Brezposelnost pri mladih v MO Ptuj**

Na Zavodu RS za zaposlovanje (vnaprej ZRSZ) Območna služba Ptuj je bilo v februarju 2016 prijavljenih 335 mladih, kar predstavlja 28 % vseh brezposelnih. Spodnja tabela prikazuje tudi podatke o izobrazbeni strukturi mladih brezposelnih ter trajanju registrirane brezposelnosti mladih.

Tabela 2: Brezposelnost pri mladih v starosti od 15 do 29 let v MO Ptuj

|  |  |  |  |  |
| --- | --- | --- | --- | --- |
| **REGISTRIRANI BREZPOSELNI** | **XII 2013** | **XII 2014** | **XII 2015** | **II 2016** |
| **mladi**  | **357** | **323** | **328** | **335** |
| **SPOL** |   |   |   |   |
| ženske | 183 | 172 | 186 | 178 |
| moški | 174 | 151 | 142 | 157 |
| **IZOBRAZBA** |   |   |   |   |
| osnovnošolska ali nižja | 54 | 43 | 54 | 63 |
| nižja in srednja poklicna | 52 | 55 | 58 | 61 |
| sred. strokovna, srednja splošna | 154 | 143 | 139 | 141 |
| visokošolska 1. stopnje ipd. | 49 | 47 | 42 | 40 |
| visokošolska 2. ali 3. stopnje ipd. | 48 | 35 | 35 | 30 |
| **TRAJANJE REG. BREZPOSELNOSTI** |   |   |   |   |
| 0-2 meseca | 151 | 98 | 153 | 120 |
| 3-5 mesecev | 76 | 77 | 49 | 95 |
| 6-11 mesecev | 55 | 55 | 40 | 38 |
| 12-23 mesecev | 42 | 68 | 57 | 54 |
| 24-35 mesecev | 15 | 14 | 17 | 19 |
| 3 leta ali več | 18 | 11 | 12 | 9 |

Vir: Zavod za zaposlovanje OS Ptuj, marec 2015

Spodnja tabela prikazuje podatke o številu brezposelnih za populacijo mladih v starosti od 30. do dopolnjenega 34. leta starosti na ZRSZ Območna služba Ptuj. Prav tako tudi podatke o izobrazbeni strukturi brezposelnih ter trajanju registrirane brezposelnosti. Na ZRSZ Območna služba Ptuj je bilo februarja 2016 skupno število prijavljenih brezposelnih v starosti od 15. do dopolnjenega 34. leta 507 mladih.

Tabela 3: Brezposelnost pri mladih v starosti od 30 do 34 let v MO Ptuj

|  |  |  |  |  |
| --- | --- | --- | --- | --- |
| **REGISTRIRANI BREZPOSELNI** | **XII 2013** | **XII 2014** | **XII 2015** | **II 2016** |
| **mladi (do 30 do 34 let)** | **175** | **164** | **156** | **172** |
| **SPOL** |   |   |   |   |
| ženske | 115 | 106 | 111 | 114 |
| moški | 60 | 58 | 45 | 58 |
| **IZOBRAZBA** |   |   |   |   |
| osnovnošolska ali nižja | 17 | 17 | 8 | 11 |
| nižja in srednja poklicna | 33 | 24 | 25 | 28 |
| sred. strokovna, srednja splošna | 73 | 65 | 62 | 71 |
| visokošolska 1. stopnje ipd. | 23 | 30 | 30 | 32 |
| visokošolska 2. ali 3. stopnje ipd. | 29 | 28 | 31 | 30 |
| **TRAJANJE REG. BREZPOSELNOSTI** |   |   |   |   |
| 0-2 meseca | 36 | 29 | 32 | 47 |
| 3-5 mesecev | 26 | 32 | 35 | 30 |
| 6-11 mesecev | 42 | 40 | 31 | 35 |
| 12-23 mesecev | 31 | 31 | 26 | 30 |
| 24-35 mesecev | 11 | 8 | 13 | 14 |
| 3 leta ali več | 29 | 24 | 19 | 16 |

Vir: Zavod za zaposlovanje OS Ptuj, marec 2015

3 ZAKONODAJNA UREDITEV

V slovenski zakonodaji področje mladinskega dela posebej urejata dva zakona, Zakon o javnem interesu v mladinskem sektorju – ZJIMS (Uradni list RS, št. 42/10) s Pravilnikom o izvajanju ZJIMS (Uradni list RS, št. 47/11) in Zakon o mladinskih svetih – ZMS (Uradni list RS, št. 70/00 in 42/10). ZJIMS opredeljuje mladinski sektor in določa javni interes v mladinskem sektorju ter način uresničevanja javnega interesa v mladinskem sektorju. ZMS ureja položaj, delovanje, dejavnost ter financiranje Mladinskega sveta Slovenije in mladinskih svetov lokalnih skupnosti. Pomembne podlage za izvajanje mladinske politike pa predstavljajo tudi drugi nacionalni in evropski dokumenti.

4 OSNOVNI POJMI

Področje mladine opredeljujejo spodaj navedeni posamezni izrazi, ki so oblikovani na podlagi ZJIMS:

* **MLADI** so mladostniki in mlade odrasle osebe obeh spolov, stari od 15. do dopolnjenega 29. leta.

* **MLADINSKI SEKTOR** so področja, kjer poteka proces oblikovanja in uresničevanja mladinskih politik in mladinsko delo ter se nanašajo na:
	+ avtonomijo mladih,
	+ neformalno učenje in usposabljanje ter večanje kompetenc mladih,
	+ dostop mladih do trga delovne sile in razvoj podjetnosti mladih,
	+ skrb za mlade z manj priložnostmi v družbi,
	+ prostovoljstvo, solidarnost in medgeneracijsko sodelovanje mladih,
	+ mobilnost mladih in mednarodno povezovanje,
	+ zdrav način življenja in preprečevanje različnih oblik odvisnosti mladih,
	+ dostop mladih do kulturnih dobrin in spodbujanje ustvarjalnosti ter inovativnosti mladih in
	+ sodelovanje mladih pri upravljanju javnih zadev v družbi.
* **MLADINSKO DELO** je organizirana in ciljno usmerjena oblika delovanja mladih in za mlade, v okviru katere mladi na podlagi lastnih prizadevanj prispevajo k lastnemu vključevanju v družbo, krepijo svoje kompetence ter prispevajo k razvoju skupnosti. Izvajanje različnih oblik mladinskega dela temelji na prostovoljnem sodelovanju mladih ne glede na njihove interesne, kulturne, nazorske ali politične usmeritve.
* **MLADINSKA POLITIKA** je usklajen nabor ukrepov različnih sektorskih javnih politik z namenom spodbujanja in lajšanja integracije mladih v ekonomsko, kulturno in politično življenje skupnosti in ustreznih podpornih mehanizmov za razvoj mladinskega dela ter delovanja mladinskih organizacij, ki poteka v sodelovanju z avtonomnimi in demokratičnimi reprezentativnimi predstavniki mladinskih organizacij ter strokovnimi in drugimi organizacijami.

* **ORGANIZACIJA V MLADINSKEM SEKTORJU** je subjekt, ki deluje v mladinskem sektorju, in je organizirana kot mladinska organizacija ali organizacija za mlade ali mladinski svet.
* **MLADINSKA ORGANIZACIJA** je avtonomno demokratično prostovoljno samostojno združenje mladih, ki s svojim delovanjem omogoča mladim pridobivanje načrtnih učnih izkušenj, oblikovanje in izražanje njihovih stališč ter izvajanje dejavnosti v skladu z njihovo interesno, kulturno, nazorsko ali politično usmeritvijo ter je organizirana kot samostojna pravna oseba, in sicer kot društvo ali zveza društev ali kot sestavni del druge pravne osebe, in sicer društva, zveze društev, sindikata ali politične stranke, s tem, da ji je v temeljnem aktu te pravne osebe zagotovljena avtonomija delovanja v mladinskem sektorju.

* **ORGANIZACIJA ZA MLADE** je pravna oseba, ki izvaja programe za mlade, vendar ni mladinska organizacija, in je organizirana kot zavod, ustanova ali zadruga.

* **STRUKTURIRANI DIALOG** je odprt, pregleden, dolgoročen, nenehen in sistematičen dialog med mladimi in nosilci oblasti na državni in lokalni ravni v mladinskem sektorju.

* **MLADINSKA INFRASTRUKTURA** je fizični prostor (zemljišče ali stavba oziroma del stavbe), namenjen predvsem mladim, za izvajanje mladinskega dela.
* **MLADINSKI PROGRAM** je skupek dejavnosti, ki ga izvaja mladinska organizacija, in poteka med vrstniki nepretrgoma skozi večji del leta ter vključuje večje število izvajalcev in aktivnih udeležencev.
* **PROGRAM ZA MLADE** je program ukrepov v mladinskem sektorju, ki ga izvajajo organizacije za mlade, z namenom zagotavljanja boljših pogojev za življenje, delovanje in organiziranost mladih, ter poteka nepretrgano skozi večji del leta in vključuje večje število aktivnih udeležencev.

5 MLADINSKE ORGANIZACIJE IN ORGANIZACIJE ZA MLADE V MO PTUJ

V MO Ptuj deluje veliko število mladinskih organizacij in organizacij za mlade, še posebej aktivna, ki se ukvarjajo z mladinsko tematiko so:

**Center interesnih dejavnosti Ptuj (CID Ptuj)**

CID Ptuj je javni zavod, ki od 1994 kot mladinski center na področju MO Ptuj deluje samostojno in v sodelovanju z zainteresiranimi javnostmi izvaja prostočasne interesne dejavnosti za otroke in mladino ter razvija področja mladinskega dela. Poskuša se odzivati na interese in pobude mladih iz lokalnega okolja.

CID Ptuj deluje predvsem na naslednjih področjih mladinskega dela:

* neformalno in priložnostno učenje,
* ustvarjanje klubskega programa,
* razvoj in promocija prostovoljnega dela,
* mednarodno sodelovanje in spodbujanje mednarodne mobilnosti mladih,
* informiranje in svetovanje za mlade,
* koordinacija in skupnostno delo,
* servisna dejavnost za nevladne organizacije, neorganizirane skupine in posameznike.

Ob koncu leta 2008 je s strani MO Ptuj prejel v upravljanje Mestni kino Ptuj, ki deluje kot njegova organizacijska enota. Oblikujejo in izvajajo kino program in razvijajo programe filmske vzgoje za različne ciljne populacije in druge projekte vezane na filmsko dejavnost.

**Mladinski svet MO Ptuj (MS MO Ptuj)**

Mladinske organizacije na območju MO Ptuj se združujejo v MS MO Ptuj na temelju načel svobodnega združevanja, enakopravnosti in vzajemnega spoštovanja avtonomnosti vsake organizacije. MS MO Ptuj je bil ustanovljen v letu 2002. Cilj združevanja v MS MO Ptuj je vzpodbujanje sodelovanja med organizacijami in med mladimi, usklajevanje mladinskih aktivnosti in krepitev mladinske politike v MO Ptuj. MS MO Ptuj si prizadeva za krepitev vloge mladih v družbenem dogajanju, za spodbujanje aktivnosti mladih in za krepitev svobodne in demokratične skupnosti.

Cilji MS MOP so:

* spodbujanje in usklajevanje mladinskih aktivnosti v MO Ptuj,
* izvajanje dejavnosti s področja socialne politike, socialnega varstva in neformalnega izobraževanja mladine,
* spodbujanje vrednot avtonomnosti, strpnosti in solidarnosti med mladimi,
* omogočanje sodelovanja mladine pri odločanju o pomembnih vprašanjih za skupnost, še posebej pa omogočanje soodločanja mladine pri vprašanjih, ki se neposredno dotikajo mladinskih aktivnosti in njihove avtonomije,
* svetovanje občinskim oblastem pri vprašanjih, ki so neposredno povezana z mladino, in krepitev mladinske politike v MO Ptuj,
* spodbujanje povezovanja mladine in njihovega organiziranja,
* izvajanje dejavnosti mladinskega centra,
* sodelovanje s sorodnimi organizacijami doma in v tujini,
* prizadevanje za zmanjševanje odliva intelektualnega potenciala mladih iz MO Ptuj.

MS MO Ptuj lahko samostojno sodeluje z drugimi podobnimi organizacijami doma in v tujini in se lahko včlanjuje v sorodne nacionalne in mednarodne organizacije, ki imajo podobne namene in cilje, s pogojem, da dejavnost teh organizacij ni v nasprotju z interesi Republike Slovenije.

Članstvo v MS MOP je prostovoljno, včlanijo se lahko mladinske organizacije, društva, klubi in mladinske organizacije političnih strank, ki delujejo v MO Ptuj in ki:

* izvajajo mladinske aktivnosti,
* delujejo v skladu z demokratičnimi načeli organiziranja,
* imajo najmanj 10 članov/članic,
* imajo najmanj 70 % članstva in 70 % vodstva v starosti med 15 in 29 let,
* niso organizacijska enota ali del druge članice MS MO Ptuj.

V letu 2016 MS MO Ptuj združuje 13 članic:

* Mladi forum SD,
* Slovenska demokratska mladina,
* Povod,
* Gibanje slovenske mladine,
* ŠRTD Spuhlja,
* DTV Partizan Ptuj,
* Mladi zeleni,
* Kulturno izobraževalno društvo Študent,
* Zveza slovenskih katoliških skavtinj in skavtov,
* Dijaška sekcija KPŠ,
* Klub ptujskih študentov,
* Mlada liberalna demokracija in
* Športno društvo Slam.

**Klub ptujskih študentov (KPŠ)**

KPŠ je organizacija, ki skrbi za informiranje študentov - članov ter drugih. Vsako leto pripravijo več projektov, najodmevnejši pa so Kurentanc, Bazeni energije, Terasafest in Vino ni voda. Poslanstvo KPŠ-ja je, biti vodilna mladinska organizacija in varuh pravic v lokalnem okolju in z organizacijo kvalitetnih in raznovrstnih dejavnosti ter ugodnosti, skrbeti za aktivno vključevanje ter krepitev moči mladih. KPŠ je z željo po tem, da bi se bolj neposredno približal mladim in posebej študentom, ustanovil odbore, ki znotraj svojega delovanja skrbijo za bolj kakovostno življenje mladih. To so:

* Odbor za kulturo,
* Odbor za rekreacijo,
* Odbor za socialo in izobraževanje,
* Odbor za področje razpisov in mednarodno sodelovanje in
* Odbor za informiranje.

MKC Kolnkišta**,** kideluje pod okriljem KPŠ je oktobra 2012 odprla po sedemletnem premoru prenovljeno Kolnkišto, ki je v preteklosti veljala za najbolj obiskan lokal na Ptuju za mlade in si s tem pridobila sloves nepozabne »Kište« za zabavo in odlične koncerte. Tudi sedaj nadaljujejo poslanstvo, to je vpeljati koncerte uspešnih in še vzpenjajočih se slovenskih in tujih glasbenikov in organizirati predavanja in podobne dogodke.

**Ostale mladinske organizacije in organizacij za mlade v MO Ptuj:**

* Klub podjetniškega gibanja EMC (Klub EMC)
* CET Platforma
* Društvo za kreativno udeležbo Kuku
* DPD Svoboda Ptuj
* Fürstova hiša …

6 CILJI IN UKREPI PO POSAMEZNIH PODROČJIH

6.1 IZOBRAŽEVANJE

STANJE

Mladi se vključujejo v izobraževalne sisteme, tako formalne kot neformalne, z namenom pridobivati znanja in sposobnosti, na podlagi katerih si bodo na trgu delovne sile pridobili zaposlitev. Za celovito izobraževanje je ključnega pomena povezovanje obeh stebrov izobraževanja, saj to zagotavlja uspešno osamosvajanje mladih, pospešuje njihov osebnostni in poklicni razvoj, pomaga pri uresničevanju njihov ciljev ter razvoju potenciala, kreativnosti, inovativnosti ter višjo kakovost življenja. Lokalna skupnost mora stremeti k cilju, da zagotovi enakovredni dostop do kar najbolj kakovostne izobrazbe ne glede na socialni status, narodno pripadnost, veroizpoved ali telesno in duševno stanje posameznika. Poskrbeti mora tudi za tisti del populacije, ki je izpadel iz sistema izobraževanja ali usposabljanja, saj lahko temu sledi socialna izključenost tega dela populacije mladih ter posledično nastanejo ekonomske posledice za lokalno skupnost in državo, ki jih taka izključenost povzroča.

V MO Ptuj deluje 5 osnovnih šol OŠ Breg, OŠ Ljudski vrt s podružnico Grajena, OŠ Mladika, OŠ Olge Meglič in OŠ dr. Ljudevita Pivka s prilagojenim programom. Prvič po letu 2006, ko je bilo vpisanih 1846, beležimo v MO Ptuj večje število osnovnošolcev, saj jih je v šolskem letu 2015/16 vpisanih 1896.

Srednješolske programe izvajata Gimnazija Ptuj in Šolski center Ptuj (ŠC Ptuj) v okviru štirih srednjih šol Biotehnična šola, Ekonomska šola, Elektro in računalniška šola in Strojna šola. Število dijakov, ki imajo stalno prebivališče v MO Ptuj se je od leta 2007 zmanjšalo iz 1.115 na 804 dijakov leta 2014.

V MO Ptuj deluje Regijsko višješolsko in visokošolsko središče Ptuj (vnaprej REVIVIS Ptuj), katerega temeljna dejavnost je opravljanje organizacijskih, strokovnih, razvojnih, raziskovalnih, svetovalnih, koordinacijskih in izobraževalnih nalog na področju višješolskega in visokošolskega izobraževanja. V okviru ŠC Ptuj deluje Višja strokovna šola Ptuj (VSŠ Ptuj), kjer izvajajo štiri višješolske programe Bionika, Ekonomist, Mehatronika in Upravljanje podeželja in krajine. Število študentov vpisanih na VSŠ Ptuj se zmanjšuje, saj je bilo v študijskem letu 2013/2014 v pisanih 493 študentov (395 rednih in 98 izrednih), v študijskem letu 2015/2016 pa se je njihovo število zmanjšalo na 289 (204 rednih in 85 izrednih).

Ljudska univerza Ptuj ponuja vrsto tako formalnih kot neformalnih izobraževalnih programov. V programe uvaja nove oblike in metode dela glede na povpraševanje in trende, kar je glede na dinamični življenjski slog mladih nuja. Njihovo poslanstvo je izobraževanje in svetovanje ter vseživljenjsko učenje.

Vendar se po podatkih Statističnega urada Republike Slovenije (vnaprej SURS) v MO Ptuj zmanjšuje skupno število študentov terciarnega izobraževanja. Leta 2007 je imelo stalno prebivališče na območju MO Ptuj 1.355 študentov, leta 2014 pa 961 študentov. Iz podatkov je razvidno, da je bilo leta 2014 v MO Ptuj na 1.000 prebivalcev 8,85 diplomantov, kar pa je primerljivo s podatki za celotno Slovenijo.

MO Ptuj vsako leto na podlagi Razpisa za dodeljevanje štipendij in drugih oblik denarnih pomoči za izobraževanje, podeli 12 študentom štipendijo, s katerimi sklene pogodbo za dobo enega leta in sofinancira diplomske, magistrske in doktorske naloge. Prav tako objavi Razpis najboljši študent dodiplomskega in podiplomskega študija, na podlagi katerega strokovna komisija poda predlog za izbor najboljšega študenta dodiplomskega in najboljšega študenta podiplomskega študija, katera tudi finančno nagradi.

Mladinski center CID Ptuj deluje kot vodilna organizacija za mlade na področju neformalnega učenja in ponuja mladim priložnost, da v okviru različnih področij mladinskega dela skozi procese neformalnega in priložnostnega učenja širijo svoja znanja in spretnosti ter s tem krepijo svoje življenjske kompetence. Med programske aktivnosti uvrščajo tudi tiste za katere mladi kažejo največ zanimanja ter novosti, za katere se interes mladih šele pokaže.

V Dijaškem domu Ptuj, ki se nahaja v neposredni bližini srednjih šol, so nameščeni dijaki srednjih šol, učenci osnovnih šol in učenci osnovne šole s prilagojenim programom in študenti. V domu se izvajajo dodatni programi dnevnega bivanja in oskrbe učencev, dijakov in študentov (pomoč pri učenju, inštrukcije, hrana, varstvo, kakovostno preživljanje prostega časa, sobe za študij…). V sodelovanju s CSD Ptuj začasno namešča ljudi v stiski, ki nimajo lastnega bivalnega prostora. To je nadaljevanje dela iz projektov proti socialni izključenosti in  zmanjšanju osipa, vendar z drugo populacijo. Dijaški dom Ptuj je uradni član European Association for Cities, Institutions and Second Chance Schools (Evropsko združenje mest, institucij in šol druge priložnosti), kar mu daje kompetence izvajanja dela na področju boja proti socialni izključenosti ljudi iz tega okolja.

V Dijaškem domu se je v letih od 2009 do 2010 izvajal program Šola druge priložnosti (vnaprej ŠDP) v okviru projekta Nova priložnost ─ Model za razvijanje socialnih in državljanskih kompetenc 2008–2010, Evropski socialni skladi. Program se bo izvajal tudi v prihodnosti, vendar ob ustrezni finančni podpori ali uspešnosti na razpisih. Namen programa je nuditi podporo srednjim šolam pri zmanjševanju osipa, manjkanja od pouka in izboljšanja učnih rezultatov. V ŠDP dijaka usmeri šola, kjer se zanj izdela individualiziran načrt obravnave oz. pomoči, ki ga vodi tutor. Vključeni so starši oz. skrbniki mladostnika, svetovalna služba šole, glede na obravnavo tudi druge zunanje institucije (CSD Ptuj, Urad za delo, zdravstvena služba ...). Ciljne skupine ŠDP so mladostniki, ki so vključeni v izobraževanje, vendar kažejo vse znake novih "drop out" (veliko število negativnih ocen, ponavljajoče manjkanje od pouka in neprilagojeno vedenje);socialno izključeni mladostniki, ki so zapustili formalno izobraževanje ali delo, so "na cesti" in so že "drop out"; mladostniki stari od 15 do17 let, ki niso vključeni v formalno obliko izobraževanja, niso vključeni v delo in so "na cesti", mladostniki stari od 14 do 19 let, mlajši adolescenti, mlajši odrasli iz socialno ogroženih družin, nimajo sredstev za formalno izobraževanje, nimajo osnovnih sredstev za življenje (hrana, obleka, stanovanje); socialno rizična skupina mladostnikov stari od 10 do 18 let, že v obravnavi na CSD, prejemniki socialnih pomoči; nezaposleni mladostniki in mlajši odrasli, ki so prijavljeni na ZRSZ in vsi tisti mladostniki, ki potrebujejo svetovanje in vodenje po mnenju svetovalnih služb, učiteljev in staršev. Program dela ŠDPponuja mladostniku pomoč na področju izobraževanja (motivacija za učenje, konkretna pomoč pri učenju - inštrukcije), na področju vzgoje in pridobivanja socialnih veščin ter na področju zaposlovanja (pomoč pri iskanju zaposlitve – izdelava zaposlitvenega načrta).

Čeprav je stopnja vključenosti mladih v sistem formalnega izobraževanja zelo visoka (okrog 70 odstotna oziroma po nekaterih ocenah celo več kot 90 odstotna), je v Sloveniji prisoten pojav zgodnejšega opuščanja izobraževanja pri poklicnem in strokovnem srednješolskem izobraževanju. Podatki Eurostatove ocene za leto 2010 kažejo, da je bilo v Sloveniji 9,4 % mladih med 15. in 29. letom starosti, ki ni imelo zaposlitve oziroma ni bilo vključenih v izobraževanje ali usposabljanje. Za spodbujanje ponovnega vključevanja v izobraževalni sistem ni vzpostavljenega učinkovitega sistema, razen posameznih programov.

CILJI

* Izboljšati kompetenčno opremljenost mladih.
* Povečati število različnih oblik mobilnosti mladih.
* Z izobraževanjem in usposabljanjem, tako formalnim kot neformalnim, zagotoviti mladim boljše možnosti.
* Preprečevanje zgodnejšega opuščanja izobraževanja.
* Zagotavljati pogoje za učenje in priložnosti za pridobivanje izkušenj z namenom omogočiti razvoj znanj, spretnosti in kompetenc, ki jih mladi potrebujejo za polno vključevanje na trg dela in v civilno družbo ter povečujejo njihovo odpornost na možna družbena, gospodarska in okoljska tveganja v prihodnosti.
* Zagotavljati pogoje za neformalno in priložnostno učenje z okrepljenimi mehanizmi za priznavanje in potrjevanje takšnega učenja v nacionalnih okvirih kvalifikacij.

UKREPI

* Sofinanciranje projektov in programov usposabljanj za mlade (formalne in neformalne).
* Usposobiti in zaposliti mlade za črpanje sredstev za projekte in programe na nacionalnih in tujih razpisih.
* Štipendiranje mladih, mladih s slabšim socialnim položajem in nadarjene mlade.
* Sofinanciranje kadrovskih štipendij za mlade.
* Zagotovitev štipendijo tridesetim mladim.
* Dostopnost in možnost brezplačnega najema šolske in druge občinske infrastrukture za izvajanje projektov in programov mladinskih organizacij in organizacij za mlade, ki imajo neprofitni značaj.
* Vzpostavitev infrastrukture za izvajanje programov izobraževanj.
* Možnost opravljanja študijske prakse v službah občinske uprave in v drugih javnih institucijah, ki so v občinskem upravljanju.
* Prilagoditev pravilnika o štipendijah MO Ptuj, dejanskim potrebam v lokalni skupnosti ob sodelovanju predstavnikov šolstva in mladinskega sektorja.

KAZALCI

* Število mladih vključenih v projekte in programe.
* Delež sofinanciranja MO Ptuj pri črpanju različnih platform financiranja.
* Število mladih, ki so prejeli štipendijo.
* Delež šolske in občinske infrastrukture dostopne za uporabo.
* Število mladih, ki so opravljali študijsko prakso v MO Ptuj.

6.2 ZAPOSLOVANJE IN PODJETNIŠTVO

STANJE

Mladi v obdobje odraslosti vstopajo s pridobivanjem kompetenc in razvijanjem osebnostnih lastnosti, ki jim omogočajo samostojno življenje in delovanje. Prvi korak na tej poti je zaključek šolanja v okviru formalnega izobraževalnega sistema, že drugi korak pa je socialno in ekonomsko osamosvajanje, ki ju prinaša zaposlitev. Zaradi oteženega prehoda v zaposlitev prihaja do ohromelosti pri osamosvajanju, kar drastično zaznamuje nadaljnje življenje posameznikov. Mladi brez (dostojne) zaposlitve ne dosežejo finančne neodvisnosti, kar jim onemogoči ustrezno ureditev bivanjskih razmer. V nadaljevanju zato odlašajo tudi z ustvarjanjem lastne družine, obenem pa nimajo priložnosti vzpostavljanja in krepitve socialnih mrež in so posledično nagnjeni k večji socialni izključenosti. Dostop do zaposlitve je zato eden glavnih pogojev za ustrezen prehod posameznika iz obdobja mladosti v obdobje odraslosti, omogoča osebno dostojanstvo, polno avtonomijo in uresničevanje življenjskih ciljev.

ZRSZ je oktobra 2015 objavil analizo »Mladi in trg dela«, iz katere so razvidni naslednji podatki. Po projekciji EUROPOP 2013 se v naslednjih desetletjih število mladih ne bo bistveno zmanjšalo in se bo gibalo na ravni od 280 do 320 tisoč, kar pomeni, da se priliv novih generacij v delovno spodobno prebivalstvo ne bo bistveno spremenil. Po podatkih je razvidno, da se število delovno sposobnih mladih zmanjšuje. V letu 1995 je bilo mladih v starosti med 15. in 34. letom 595.549 (29,9 % prebivalstva RS), do leta 2015 se je njihovo število zmanjšalo na 484.775 (23,5 % prebivalstva RS). Prihodnje demografske spremembe bodo pomembno vplivale na trg dela, saj se število mladih ne bo bistveno spreminjalo, bo pa močno naraslo število starejših, to je starih 65 let ali več. To pomeni, da bo delež starejšega prebivalstva naraščal na račun delovno sposobnega prebivalstva, to je oseb v starosti med 15. in 64. letom. Delež te skupine je bil leta 1995 69,4 %, do leta 2015 se je znižal na 67,3 % in se bo v prihodnje še zmanjševal, do leta 2055 na 55 %.

Na trg dela mladi večinoma vstopajo po končanem šolanju, večina jih začne z aktivnim iskanjem zaposlitve po dopolnjenem dvajsetem letu starosti, še bolj izrazito pa v drugi polovici dvajsetih let. Po podatkih Statističnega registra delovno aktivnega prebivalstva je razvidno, da zaradi vključenosti v izobraževanje, med delovno aktivnimi skoraj ni mlajših od 20 let, saj jih je bilo 3.145 leta 2005 in do 2014 se je število zmanjšalo na 1.628. Leta 2005 je bilo v Sloveniji 270.650 delovno aktivih starih od 20 do 34 let, do leta 2014 se je njihovo število zmanjšalo na 218.233.

Struktura priliva mladih v brezposelnost se razlikuje od strukture priliva novoprijavljenih, starih 30 let ali več. Po podatkih ZRSZ je razvidno, da največ mladih kot novoprijavljenih brezposelnih kot razlog prijave navede, iskalec prve zaposlitve. Ta razlog je bil najnižji leta 2009 (32,6 %), najvišji pa leta 2014 (42 %). Kljub visokemu deležu iskalcev prve zaposlitve, pa je med novoprijavljenimi brezposelnimi mladimi še več tistih, ki so izgubili zaposlitev za določen čas. Podatki kažejo, da delež te skupine narašča, leta 2014 je bil 44,3 %, razlog za to pa je previdnost delodajalcev pri novih zaposlitvah.

Po podatkih Inštituta za mladinsko politiko, ki je izdal Analizo lokalnih mladinskih politik po občinah je razvidno, da je število mladih, ki vstopajo na trg dela iz leta v leto manjše. Vedno več mladih se prijavlja na ZRZS, ker na trgu dela ni dovolj povpraševanja, to nam povejo tudi podatki, da je bilo v Sloveniji leta 2012 brezposelnih mladih v starosti od 15. do 34. leta, 24.027 (6,6 % od vseh brezposelnih), leta 2015 pa 26.796 (8 % od vseh brezposelnih).

Po podatkih SURS-a je bilo v MO Ptuj leta 2012 registriranih brezposelnih oseb v starosti od 15. do 34. leta 490 mladih, kar je predstavljalo 37,4 % vseh registriranih brezposelnih oseb, v letu 2014 pa 488, kar je predstavljalo 40 % vseh registriranih brezposelnih oseb.

Kljub gospodarski krizi, ki se kaže v primerjavi med predkriznim letom 2008 in zadnjimi podatki Statističnega urada RS za leto 2013, se je kumulativen prihodek podjetij zmanjšal, povečalo pa se je število podjetij in število oseb, ki je zaposlenih. Podatki kažejo na večji pomen manjših podjetij, tako na ravni Slovenije kot tudi v MO Ptuj ter pomen podjetniške iniciative, ki ustvarja delovna mesta. V MO Ptuj je leta 2013 delovalo 590 mikro, 34 malih, 14 srednje velikih in 7 velikih podjetij. V istem letu je bilo 1.046 registriranih samostojnih podjetnikov. Največ gospodarskih družb se je ukvarjalo z dejavnostmi trgovine, vzdrževanjem in popravili motornih vozil (26 %), sledijo strokovne, znanstvene in tehnične dejavnosti (16 %), predelovalne dejavnosti (14 %) in gradbeništvo (13 %). V letu 2013 je bilo največ zaposlenih v družbah, ki so aktivne v predelovalnih dejavnostih (43 %), gradbeništvu (31 %) in trgovini, vzdrževanju ter popravilih motornih vozil (8 %), posledično so te družbe dosegale tudi najvišje prihodke.

Za spodbujanje podjetništva je MO Ptuj v letu 2015 objavila Javni razpis za dodeljevanje pomoči za razvoj podjetništva. Namen razpisa je povečati možnosti za ustanavljanje novih podjetij in s tem posledično ustvarjanje novih delovnih mest, pospeševati izkoriščanje podjetniških in inovacijskih potencialov in vzpostavljati ugodnega okolja za razvoj podjetništva in inovativnosti v občini. Prav zato so bile v razpisu kot prioritete za sofinanciranje izpostavljene: naložbe, izobraževanje, samozaposlovanje, zagon podjetij v inkubatorjih in zaposlovanje mladih.

V letu 2015 je ZRSZ, Območna enota Ptuj spodbujala zaposlovanje mladih s programi Prvi izziv 2015, Oprostitev plačila prispevkov za zaposlitev mladih, Davčne olajšave za zaposlovanje invalidov, Vračilo prispevkov za prvo zaposlitev ter vključitev v Javna dela.

V regiji ZRS Bistra spodbuja podjetja od ustanovitve do zrelosti. Na ZRS Bistra deluje VEM točka (Vse na Enem Mestu), kjer je možno ustanoviti podjetje ali registrirati s. p. Novim in obstoječim podjetnikom pomagajo pri pripravi poslovnih načrtov, patentiranju, pri pridobivanju sredstev za raziskave, rast in razvoj ter jih tekoče obveščajo o razpisih in o pomembnih poslovnih zadevah. V letu 2013 so zagnali program podjetniškega inkubatorja Start:up Ptuj, ki popularizira podjetništvo med mladimi in pomaga nastajajočim in novim podjetjem. ZRS Bistra sodeluje tudi v evropskih projektih (Sprint, Maraton, EnterYouth …), katerih cilj je spodbuditi inovativnost in podjetništvo med mladimi.

Februarja 2016 je v MO Ptuj zaživel prvi coworking prostor in podjetniški inkubator, Kreativnica. Ustanovili sta ga uspešni ptujski podjetji Databox in Intera. Kreativnica poleg delovnih prostorov in pisarniške opreme zagotavlja tudi pomoč strokovnjakov z različnih področij podjetništva. Po besedah soustanovitelja, si v prostorih želijo posameznike in ekipe, ki imajo »strast do dela, do neke mere izdelano idejo ali izdelek in potrebujejo mentorstvo ter vzpodbudno okolje«. Za start-upe, ki še ne ustvarjajo prihodkov je uporaba Kreativnice brezplačna.

CILJI

* Mladim olajšati začetek delovne kariere in tako preprečiti izgubo izobrazbenega in podjetniškega potenciala.
* Povezovanje izobraževalnega sistema s potrebami trga dela.
* Spodbujati inovativnost, ustvarjalnost, podjetništvo in samozaposlovanje mladih.
* Dvig kompetenc mladih s poudarkom na podjetnosti in inovativnosti.
* Dvig stopnje aktivacije mladih iz različnih ciljnih skupin v želene smeri.
* Izgradnja učinkovitega podpornega okolja za različne oblike aktivacije.

UKREPI

* Vzpostavitev podjetniškega programa v sodelovanju s strokovnjaki, ob upoštevanju dobrih praks (CEED, Ustvarjalnik, 30 lean+SIO+Spirit).
* Aktivacija za podjetništvo, za zaposlitev in za vrnitev v izobraževanje ali usposabljanje.
* Vzpostavitev podpornega okolja za podjetniški inkubator, za projekte gospodarstva in izobraževalnega sistema za mlade ter za reaktivacijo »mladih osipnikov«.
* Podpora MO Ptuj za izvajanje programa Kreativnica.

KAZALCI

* Število razpisov za mlade v MO Ptuj na področju zaposlovanja in podjetništva.
* Višina sredstev MO Ptuj za spodbujanje mladih za podjetništvo.
* Število programov v MO Ptuj, ki spodbujajo mlade za podjetništvo (MO Ptuj, ZRS Bistra, KPŠ, ŠCP, Gimnazija, Intera ...).
* Število mladih, ki so vključeni v programe spodbujanja podjetništva (MO Ptuj, ZRS Bistra, KPŠ, ŠCP, Gimnazija, Intera ...).
* Število brezposelnih mladih v MO Ptuj.
* Delež brezposelnih mladih v MO Ptuj.
* Število delovno sposobnih mladih v MO Ptuj.

6.3 BIVANJSKE RAZMERE MLADIH

STANJE

V Resoluciji o nacionalnem stanovanjskem programu 2015-2025 so zastavljene smernice za oblikovanje aktivne stanovanjske politike pri ureditvi razmer na stanovanjskem področju in pri dolgoročnem zagotavljanju kakovosti bivanja za vse prebivalce. Program namenja posebno pozornost reševanju stanovanjske problematike mladih in v prvi fazi osamosvajanja spodbuja najem. V programu je načrtovana ureditev najemnih razmerij in vzpostavitev nove najemniške politike za povečanje ponudbe iz obstoječega stanovanjskega fonda. V okviru stanovanjske problematike mladih je posebej pereče relativno pozno odseljevanje mladih od njihovih staršev. Na odhod od doma pomembno vpliva razpoložljivost stanovanj in sicer se mladi prej preselijo od doma, če je v državi večji najemni sektor. Slovenija spada med države z izrazito majhnim najemnim sektorjem, in sicer tako profitnim kot neprofitnim, kar torej za mlade pomeni manj priložnosti za osamosvojitev in težji prehod v samostojno stanovanje.

Najemnik neprofitnega stanovanja plačuje lastniku najemnino, ki je nadomestilo za uporabo stanovanja. Neprofitna najemnina naj bi pokrila vse stroške v najširšem pomenu besede, ki jih ima lastnik s stanovanjem, vendar pa naj ne bi prinašala dobička, kar je značilno za tržno najemnino. Da pri tem ne bi prihajalo do zlorab, je neprofitna najemnina zakonsko določena. Postopek in izračun neprofitnih najemnin se določa z Uredbo o metodologiji za oblikovanje najemnin v neprofitnih stanovanjih ter merilih in postopku za uveljavljanje subvencioniranih najemnin (Uradni list RS, št. 131/03, 142/04, 99/08 in 62/2010). Neprofitna najemnina pokriva stroške vzdrževanja in zavarovanja stanovanja in skupnih delov, stroške opravljanja upravniških storitev, amortizacijo in stroške financiranja, ki so bili vloženi v stanovanje. Stroški se različno obračunavajo za stanovanja stara do 60 let in tista, ki so starejša od 60 let.

Dodeljevanje v najem se izvaja izključno na podlagi javnih razpisov. V vsakem razpisu se opredeli tiste upravičence, ki so glede na razmerje med dohodki prosilca in njegovih ožjih družinskih članov do povprečne neto plače v državi, upravičeni kandidati na posameznem razpisu, pri čemer mora občina uravnoteženo skrbeti, da je neprofitno stanovanje dostopno vsem kategorijam glede na socialni status, določen s pravilnikom.

Poseben problem gospodarjenja s stanovanji predstavlja neplačevanje najemnin najemnikov neprofitnih stanovanj. Namreč zaradi socialnih stisk in neplačanih najemnin ter stroškov se proti najemnikom vodi veliko število izvršb in deložacij. Distributerji javnih storitev nas obveščajo, da najemniki poleg neplačevanja najemnin ne plačujejo tudi obratovalnih stroškov (voda, kurjava, skupna elektrika ipd.).

Bistvena težava je v pomanjkanju vseljivih stanovanj. Občine namreč ne načrtujemo gradnje neprofitnih stanovanj glede na demografske kazalnike, temveč glede na sredstva oziroma prioritete pri porabi razpoložljivih proračunskih sredstvih. Država tudi ni poskrbela za oblikovanje nacionalnega sistema gradnje NNS, ki bi na eni strani občine zavezali k izgradnji, na drugi strani pa zagotovili sredstva za izgradnjo.

Neprofitna najemnina je administrativno določena in že več let ni bila spremenjena in se ni prilagaja situaciji, ne pokrije stroškov in ne zagotavlja interesa za pridobivanje novih neprofitnih stanovanj. Nizke najemnine niso pravi pristop k oblikovanju stanovanjske in najemne politike, saj se na ta način izčrpava stanovanjski fond. Pridobljena sredstva ne zadoščajo za kritje vseh stroškov za nakup oz. amortizacijo. Upravljanje in vzdrževanje nista samozadostna in predstavljata obremenitve za občinski proračun.

Na podlagi navedenega so pri reševanju stanovanjskega problema močno omejene mlade generacije, ki si ravno ustvarjajo družino, njihova kreditna sposobnost pa je zaradi začetka poklicne poti še nizka. MO Ptuj je lastnica 634 neprofitnih najemniških stanovanj, ki se dodeljujejo preko javnega razpisa, v katerem so prednostna kategorija mlade družine in mladi stari do 30 let.

CILJI

* Zagotoviti ugodne bivanjske razmere za mlade.
* Zagotoviti dovolj stanovanj glede na potrebe mladih.
* Vzpostaviti ustrezne podporne mehanizme v MO Ptuj.

UKREPI

* Priprava ustreznih ukrepov za zagotavljanje neprofitnih stanovanj za mlade in drugih sodobnih pristopov zagotavljanja kvalitetnih bivanjskih pogojev za mlade.
* Mlade in mlade družine določiti kot prednostne kategorije v javnih razpisih za dodelitev neprofitnih stanovanj v najem in jim omogočiti subvencije.
* Sodelovanje lokalne skupnosti s Stanovanjskim skladom RS za zagotovitev neprofitnih stanovanj. Lokalna skupnost mora preprečiti špekulativne nakupe zemljišč in stanovanjskih stavb, ki so v območju planirane stanovanjske izgradnje.
* Svetovanje in informiranje o načinih pridobitve stanovanj na enem mestu.

KAZALCI

* Število stanovanj za mlade v MO Ptuj.
* Število mladih, ki je na razpisu MO Ptuj pridobilo neprofitno stanovanje.
* Število subvencij, ki so si jih pridobili mladi.

6.4 ZDRAVJE MLADIH

Ne glede na dobro samooceno zdravja in ugodne kazalnike zdravstvenega stanja te skupine, so ključni zdravstveni izidi v kasnejših življenjskih obdobjih povezani s posledicami vpliva okolja, pogojev življenja in posameznikovih izbir življenjskega sloga v tem starostnem obdobju. Zdravje pa ne nastaja le v zdravstvenem sektorju, ampak povsod tam, kjer mladi živijo, delajo, se učijo, družijo ipd. Na pogoje v teh okoljih pa ne vplivajo le zdravstvena politika, ampak tudi druge javne politike in mladi sami. Poleg tega so mladi skupina prebivalcev, ki s skrbjo za lastno zdravje vplivajo tudi na zdravje svojih potomcev, kar je pomembno z vidika zagotavljanja zdravja v prihodnosti.

Izsledki raziskav kažejo, da zdravje med vrednotami zaseda prvo mesto po zaznani pomembnosti v življenju mladih posameznikov. Zato mora biti naloga lokalne politike, da poskrbi za zdravje in dobro počutje mladih s poudarkom na spodbujanju duševnega in spolnega zdravja, športa, redne telesne dejavnosti in zdravega načina življenja ter preprečevanju in zdravljenju poškodb, motenj prehranjevanja, nasilja, odvisnosti in zlorabe drog.

6.4.1 ŠPORT IN REKREACIJA MLADIH

STANJE

MO Ptuj razpolaga z zelo bogato in razvejano športno infrastrukturo, ki je namenjena razvoju številnih športnih panog. Športno infrastrukturo sestavljajo športni objekti, s katerimi upravlja Zavod za šport Ptuj kot osrednja institucija, ki deluje na področju športa v MO Ptuj, Ministrstvo za izobraževanje, znanost in šport RS, osnovne šole, MO Ptuj, pa tudi klubi in društva. Občani se lahko tako udejstvujejo v številnih športih na kar 179.699 kvadratnih metrih športnih površin, od tega je pokritih 12.583 kvadratnih metrov in nepokritih 167.116 kvadratnih metrov. K temu pa je potrebno dodati še reko Dravo in ptujsko jezero, ki ponuja veliko aktivnosti za preživljanje prostega časa in počitnic. Nasip je urejen kot sprehajališče, obiskovalci pa lahko izbirajo med raftingom na Dravi, vejkanjem, čolnarjenjem, ribolovom, vožnjo s panoramsko ladjico, deskanjem, jadranjem ...

MO Ptuj je v zadnjem obdobju veliko naredila za razvoj športa, saj so bili zgrajeni številni novi športni objekti, prav tako pa so bili določeni posodobljeni. Osrednjo vlogo ptujskega športa zagotovo predstavlja Mestni stadion Ptuj, ki je stičišče številnih športnih objektov. Na tem mestu se lahko razvija največ športih panog, saj so na razpolago tri velika igrišča za nogomet, od tega eno z umetno travo, šest stezna 400m atletska steza, 100m pokrita atletska steza, pa trim kabinet, fitnes, kegljišče … Podobno vlogo ima tudi športna dvorana Mladika z osrednjo dvorano, ki je v največji meri namenjena številnim športnim klubom na tekmovalnem, prav tako pa tudi na rekreativnem področju (namizni tenis, atletika, mali nogomet, badminton, odbojka, košarka …). V bližini Mestnega stadiona se nahajata novo zgrajena Športna dvorana Campus, pa tudi zunanje košarkarsko igrišče z umetno maso.

MO Ptuj je bogatejša tudi za dve novi dodatni športni dvorani, in sicer Športno dvorano OŠ Ljudski vrt in Športno dvorano Spuhlja. Prav tako so se uredili športni parki po posameznih četrtnih skupnostih MO Ptuj in sicer Športni park Vičava, Kicar in Spuhlja. Prenovljena je trim steza v Ljudskem vrtu, določene športne površine pa so na novo urejene z otroškimi igrali. Ob tem pa so bile izvedene še energetske sanacije Mestnega stadiona Ptuj in Športne dvorane Mladika, ureditev pomožnega nogometnega igrišča, prenova sintetične prevleke atletske steze na Mestnem stadionu Ptuj ter obnova osrednje dvorane v Športni dvorani Mladika. Številen nove investicije in prenove so zagotovo pripomogle k dejstvu, da imajo sedaj klubi in društva na razpolago zadostno število kvalitetnih terminov za svojo redno vadbo, kar posledično izboljšuje pogoje za njihovo delovanje.

Število registriranih športnih klubov v MO Ptuj je 110, od tega jih je okrog 30 vsako leto uspešnih na Javnem razpisu za izvajanje letnega programa športa v MO Ptuj. Pravilnik o sofinanciranju izvajalcev letnega programa športa v MO Ptuj v največji meri favorizira programe športa otrok in mladine, ki so usmerjeni v kakovostni in vrhunski šport. Stanje po klubih je glede na število delujočih klubov še vedno dokaj solidno, kljub dejstvu, da se finančna situacija v zadnjih letih slabša. Po zaslugi številnih športnih delavcev, predvsem pa prostovoljcev, ohranjajo klubi visok standard delovanja in skrb za vse športne panoge, še posebej za tiste, ki niso tako popularizirane.

Mladi lahko skozi vso leto obiskujejo vrsto športnih prireditev, ki jih organizira tako Zavod za šport Ptuj kot tudi številna društva in drugi. Za osnovno šolsko mladino so med počitnicami organizirane številne delavnice in različne športne aktivnosti, ki omogočajo aktivno preživljanje prostega časa. Prireditev Ptujski športni vikend je namenjena celotni populaciji, zato lahko tudi tukaj mladi najdejo določene možnosti športnega udejstvovanja. Razvijata se tudi projekta Zdrav življenjski slog – dodatne ure športne vzgoje ter projekt Ptujski teki – skupna organizacija vseh ptujskih tekov.

CILJI

* Ureditev neprimernih športnih in otroških igrišč (igrišče za avtobusno postajo Ptuj, košarkarsko igrišče pri Mestnem stadionu Ptuj, igrišče pri enoti Zvonček - Vrtec Ptuj, igrišče v naselju Budina, v Ljudskem vrtu ...).
* Enotno upravljanje športnih objektov v lasti MO Ptuj.
* Gospodarno upravljanje s športnimi objekti in rekreativnimi površinami.
* Zagotoviti nove športne površine in objekte v smislu ohranjanja zdravja in ustvarjanja dodatnih pogojev za rekreacijo ter izboljšati pogoje za netekmovalni šport (motorični park, balinišče, igrišče z umetno travo, rusko kegljanje …).

UKREPI

* Prijava na nacionalne in evropske razpise.
* Izdelava DIIP-a (dokument identifikacije investicijskega projekta) za projekte.
* Vključitev projektov v proračun MO Ptuj in Letni program športa MO Ptuj.
* Prenos upravljanja športnih površin na enotnega upravljavca in povečanje strokovnega kadra upravljavca.
* Ureditev vadbišč na prostem (fitnes na prostem, Street Workout …).
* Urediti transparentno upravljanje rekreativnih površin in objektov na njih (otroških igrišč, vadbišč …).

KAZALCI

* Število kvadratnih metrov na prebivalca pokritih in nepokritih športnih površin v MO Ptuj.
* Število mladih udeležencev na prireditvah.
* Število mladih včlanjenih v klube in društva.
* Število društev in klubov v MO Ptuj.
* Urejene in varne rekreativne površine ter objekti na njih.

6.4.2 MLADI IN ZDRAV NAČIN ŽIVLJENJA

STANJE

Za zdravstveno varstvo prebivalcev Spodnjega Podravja skrbi Zdravstveni dom Ptuj (vnaprej ZD Ptuj). Njegovo poslanstvo in namen je izvajanje osnovnega zdravstvenega varstva, ki obsega preprečevanje bolezni in poškodb, odkrivanje, diagnostiko, zdravstveno vzgojno delo, zdravljenje in rehabilitacijo. ZD Ptuj izvaja delavnice, ki pomagajo občanom pri odpravljanju in preprečitvi različnih bolezenskih težav povezanih s premajhno telesno dejavnostjo, prekomerno telesno težo, odvisnostjo od kajenja, depresijo in pomenom zdravega življenjskega sloga za zdravje. Tudi Lekarne Ptuj se aktivno vključujejo v vse programe promocije zdravja. Posebna skrb namenjajo svetovanju o varni uporabi zdravil predpisanih na recept in brez recepta.

Uživanje psihoaktivnih snovi (alkohol, tobak in druge droge) predstavlja pomembno tveganje pri zdravju mladih. V MO Ptuj je več institucij, kjer lahko mladi poiščejo informacije in pomoč, še preden se srečajo z uporabo psihoaktivnih snovi ali potem, ko že pridejo v stik z njimi. Center za socialno delo Ptuj izvaja vrsto programov, ki so namenjeni preprečevanju in odpravljanju stisk in težav, kot so Varna hiša, Svetovanje otrokom, mladostnikom in staršem, Pomoč na domu, Učna pomoč in Mladinske delavnice.

ARS VITAE, društvo za pomoč odvisnim od nedovoljenih drog, opravlja dejavnost na področju preprečevanja in odpravljanja socialnih stisk in težav posameznikov, družin in drugih vpletenih. V ta namen izvaja socialnovarstvene programe na področjih socialne preventive, socialne rehabilitacije zasvojenih, nasilja in mladih ter ozavešča o problematiki lokalno skupnost. Izvaja naslednje programe:

**Mostovi** je program, ki je prvenstveno namenjen odvisnikom in svojcem, program nudi pomoč mladostnikom, ki jih neurejene socialne razmere in druge težavne življenjske okoliščine kot so, brezposelnost, opuščanje šolanja, nasilje, motnje hranjenja in čustvene težave, potiskajo na družbeno obrobje.

**Dnevni center za otroke in mladostnike** je preventivni program, ki je dostopen učencem in dijakom, ki imajo učne težave in pomaga pri osebnostni rasti mladostnikov. Posebna pozornost je namenjena mladostnikom pri jezikovni in socialni integraciji v lokalno okolje. Program **Kapljica** je namenjen informiranju in svetovanju žrtvam nasilja in zagotavlja celovit pristop pomoči žrtvam nasilja, v vseh fazah reševanja njihove situacije. Mladim nudi potrebne informacije ter pomoč pri prepoznavanju nasilja in soočanju s problematiko nasilja.

Po podatkih se število uporabnikov vseh omenjenih programov iz leta v leto povečuje. V program Mostovi je bilo leta 2008 vključenih 33 uporabnikov, do leta 2015 se je njihovo število povečalo na 122.

V MO Ptuj deluje tudi Lokalna akcijska skupina (vnaprej LAS) za preprečevanje zasvojenosti v MO Ptuj, katere osrednja naloga je spodbujanje zdravega življenjskega sloga in preprečevanje različnih vrst zasvojenosti, predvsem med mladimi.

Raziskava Mladi in droge na Ptujskem 2014 je podala naslednje ugotovitve:

* povečan delež mladih, ki redno uživajo alkohol,
* da imamo že v osnovnih šolah redne uživalce vseh dovoljenih in nedovoljenih drog,
* izraziti porast nezmerne uporabe alkohola, tobaka in marihuane, ki je opazna na prehodu v srednjo šolo,
* največ uporabnikov cigaret in alkohola ter največ občasnih, nezmernih, rednih uživalcev alkohola prihaja iz srednjih strokovnih šol,
* povečal se je delež rednih uživalcev vseh obravnavanih drog v primerjavi s prejšnjo raziskavo.

Izpostaviti je potrebno, da se vzorci uporabe drog spreminjajo. Uporabniki, ki se vključujejo v program uživajo vse droge, glede na trenutno dostopnost in kakovost posameznih drog na črnem trgu. Zaskrbljujoč je podatek, da je porast uživanja novih psihoaktivnih snovi, predvsem 3-MMC-ja in izjemno nevarnega kristalnega metamfetamina, ki pušča hude zdravstvene in psihosocialne posledice pri uživalcih.

CILJI

* Povečati število preventivnih programov za ohranjanje zdravja (Cooperjev test, preizkus hoje na 2 kilometra, nordijska hoja, meritev holesterola, krvnega tlaka, krvnega sladkorja in telesne sestave).
* Povečati število predavanj o pomenu telesne dejavnosti in kronično nalezljivih boleznih in zdravem načinu življenja ter zdravi prehrani.
* Razširiti mrežo namestitve avtomatskih eksternih defibrilatorjev (AED) ter povečati število usposobljenih oseb za rokovanje z njimi.
* Ozaveščanje mladih o nizkoogljični družbi (manj sproščanja CO2 in drugih toplogrednih plinov v ozračje, kakovostna pridelava hrane ...).
* Spodbujati trajnostno mobilnost – zadovoljiti potrebe ljudi po mobilnosti in obenem zmanjšati promet, posledično onesnaževanje, emisije toplogrednih plinov in porabo energije.
* Preprečevanje odvisnosti mladih s preventivnimi programi.
* Vzpostaviti krovno nevladno organizacijo, ki rešuje socialne stiske mladih.

UKREPI

* Zagotoviti primerno višino sredstev v proračunu MO Ptuj za izvedbo preventivnih programov.
* Izboljšati promocijo preventivnih zdravstvenih programov in zdravega načina življenja.
* S pomočjo dobrodelnih akcij zagotoviti nove AED ter izvesti tečaje za rokovanje z njimi.
* Organizacija seminarjev in delavnic na temo »Ozaveščanje mladih o nizkoogljični družbi« s primeri dobre prakse.
* Vzpostavitev infrastrukture za trajnostno mobilnost (Dravska kolesarska pot, ptujski teki, nordijska hoja, spust po reki Dravi, pohodniške poti, »Dirka po Ptuju – fotoorientacija«).
* Izvedba uličnih delavnic t. i. Street Workout, za odvračanje mladih od drog, alkohola, nasilja …

KAZALCI

* Število preventivnih programov.
* Število mladih vključenih v programe.
* Število seminarjev in delavnic na temo zdravega načina življenja.
* Število defibrilatorjev v mreži AED v Sloveniji.
* Število raziskav, ki jih opravi LAS.
* Število udeležencev vključenih v programe Ars Vitae.
* Število mladih vključenih v programe Ars Vitae, ki uživajo prepovedane droge.
* Število mladih vključenih v programe Ars Vitae, ki ni zasvojenih od drog.
* Število eksperimentatorjev vključenih v programe Ars Vitae, ki občasno uživajo droge.
* Število mladih vključenih v programe Ars Vitae, ki je razvilo odvisnost od drog.

6.4.3 MLADI IN VARNOST

STANJE

V MO Ptuj deluje Varnostni sosvet, ki je nastal kot projekt partnerskega sodelovanja med MO Ptuj in Policijsko postajo Ptuj. Temeljna funkcija Varnostnega sosveta je povezovanje, koordiniranje in usmerjanje organov, organizacij in drugih strokovnih dejavnikov, ki se ukvarjajo z varnostno problematiko, kot tudi drugih subjektov, ki lahko kakorkoli vplivajo na kvaliteto varnostne kulture v lokalni skupnosti. Obravnava in analizira varnostne razmere s področja klasične kriminalitete, javnega reda in miru, varnosti v cestnem prometu, razmere s področja zaščite in reševanja ter drugo varnostno problematiko, predlaga ukrepe za zagotavljanje prijaznejšega in varnejšega življenjskega in bivalnega okolja ter predlaga sporočila s preventivno vsebino. V letu 2014 je bila MO Ptuj razglašena za najbolj varno občino v Sloveniji.

Kljub temu pa so tudi v MO Ptuj predeli, ki veljajo za manj varne oziroma nevarne. Medobčinsko redarstvo posebej opozarja na varnost v ptujskih parkih ter v podhodu. ARS VITAE prav tako prepoznava lokacije, ki zaradi pogostega obiskovanja s strani uživalcev drog, veljajo za nevarne. Društvo je izpostavilo Sončni park ob dominikanskem samostanu, mestno tržnico, stopnice ob cerkvi sv. Jurija, ki vodijo proti Mestnemu trgu, lesene stopnice, ki vodijo na Ptujski grad, mestni park ob reki Dravi, park v Ljudskem vrtu in druga.

CILJI

* Povečati varnost mladih, še posebej na območjih, ki veljajo za nevarne.
* Izvajati predavanja in delavnice za večjo osveščenost mladih o pomenu odgovornega ravnanja v prometu in varnostne kulture.

UKREPI

* Izboljšati razsvetljavo na sprehajalnih poteh in kolesarskih progah.
* Postavitev mobilnih zapor pred objekti z večjo frekvenco mladih (Mestni stadion Ptuj, šole, vrtci …).
* Večji nadzor Medobčinskega redarstva na »kritičnih točkah«.

KAZALCI

* Število prometnih nesreč, ki so jih povzročili mladi.
* Zmanjšano število prestopnikov.

6.5 MLADI IN DRUŽBA

STANJE

Družbeno angažiranost in participacijo mladih se lahko poveča, s spodbujanjem sodelovanja v organizacijah v mladinskem sektorju. Mladinske organizacije in organizacije za mlade omogočajo mladim posameznikom, da aktivno sodelujejo v družbi ter s tem ključno prispevajo k razvoju lokalne skupnosti. To jim kasneje v življenju tudi pomaga pri ekonomskem in socialnem osamosvajanju. Eden od pomembnih ciljev organizacij v mladinskem sektorju je spodbujanje participacije mladih v prostovoljnih dejavnostih. Da pa bi mladi uspešno sodelovali v mladinskem sektorju, se mora lokalna skupnost v prihodnje zavzemati za reševanje problemov, ki otežujejo razvoj delovanja mladinskega sektorja. Organizacijam v mladinskem sektorju je potrebno priznati ključno vlogo pri pospeševanju aktivnega državljanstva in participacije, saj delujejo neposredno z mladimi in so posledično mladim občanom tudi najbližje.

CILJI

* Spodbujati ustanavljanje in razvoj organizacij v mladinskem sektorju.
* Podpora mladinskim organizacijam in organizacijam za mlade.
* MS MO Ptuj se zagotovi prostore s katerimi bo lahko v prihodnosti deloval oz. vsaj poštni nabiralnik kjer bo lahko dostopal do pošte, saj mu je trenutno to onemogočeno.
* Omogočati sodelovanje mladih pri sprejemanju zakonskih in drugih predpisov, ki vplivajo na življenje in delo mladih.
* Spodbujati sodelovanje med mladimi in lokalno skupnostjo pri odločitvah, ki vplivajo na življenje in delo mladih v lokalni skupnosti.
* Spodbujati sistemsko urejanje področja mladinske politike in mladinskega dela v lokalni skupnosti.
* Zagotavljati informiranje mladih glede: izobraževanja/usposabljanja/neformalnih oblik učenja; učne, delovne, mednarodne in drugih oblik mobilnosti; možnostih zaposlovanja mladih; možnosti pridobitve neprofitnih stanovanj, ugodnejših obrestnih mer in drugih ukrepih stanovanjske politike; informirati mlade o vseh zadevah, ki posredno ali neposredno vplivajo na življenje mladih v lokalni skupnosti.
* Razvijati ključna področja mladinskega sektorja ter zagotavljati pogoje za delovanje neorganizirane mladine.
* Spodbujati vključevanje v mednarodno mladinsko delo in učnih mobilnosti v mladinskem delu ter njihova krepitev.
* Okrepiti segment raziskav in analiz na področju mladine.
* Spodbujati prostovoljstvo med mladimi.
* Spodbujati trajnostni način družbenega delovanja s poudarkom na prehodu v nizkoogljično družbo in zeleno gospodarstvo.
* Večja socialna vključenost mladih z manj možnostmi.
* Spodbujati participacijo in enakopravno zastopanost mladih žensk in moških.

UKREPI

* Priprava in sprejem Odloka o mladini.
* Programski razpis MO Ptuj za krepitev delovanja mladinskih organizacij.
* Vključitev predstavnika mladih v Varnostni sosvet MO Ptuj.
* Periodične javne razprave med mladimi in predstavniki MO Ptuj.
* MO Ptuj spodbuja in omogoča izvajanje raziskav na različnih področjih dela z mladimi in omogoča izvajanja med sektorskih ukrepov ob sodelovanju mladinskih organizacij in organizacij za mlade.
* Izvajanje zakonskih obvez MO Ptuj, ki izhajajo iz določil 6. člena Zakona o mladinskih svetih.
* Ustanovitev Odbora za mladino.
* Vzpostavitev baze mladinskih organizacij in organizacij za mlade v MO Ptuj.
* Vzpostavitev enotnega Facebook in Instagram profila »Mladi na Ptuju«.
* Vzpostavitev podokna »Mladi« na spletni strani MO Ptuj, kjer bodo objavljene informacije za mlade in o mladih.

KAZALCI

* Rast števila mladinskih organizacij.
* Število aktivnih posameznikov v mladinskem sektorju (zaposleni, brezposelni).
* Število pridobljenih projektov na domačih in drugih razpisih.
* Rast števila članov v mladinskih organizacijah.
* Povečanje prostorskih kapacitet namenjenih mladinskemu sektorju.
* Število pobud sproženih s strani mladih.

6.6 KULTURA, USTVARJALNOST, DEDIŠČINA IN MEDIJI

STANJE

Mladinska kultura je odraz časa, v katerem mladi živijo. Kulturno udejstvovanje nudi mladim priložnost za osebnostno rast in ustvarjanje skupne kulturne dediščine, je področje, kjer lahko mladi ne le ustvarjajo, ampak tudi iščejo priložnosti za profesionalno delovanje.

Mladi so vedno manj aktivni pri razvijanju lastne ustvarjalnosti in kulturne identitete, kar se kaže tudi pri slabši obiskanosti kulturno-umetniških dogodkov. Razlogov za to je več, ustvarjalnost je prevečkrat povezana s konzumacijo, ki je posledica spremenjenega načina življenja, ki ga ponudniki kulturnih vsebin tudi vedno težje dohajajo. V MO Ptuj predstavlja problematiko napačna miselnost, saj se mladinsko kulturo v večji meri povezuje z nočnim življenjem. Tudi organizatorji kulturnih prireditev ne ponujajo dovolj dogodkov z nekomercialnimi vsebinami, saj si posledično zaradi slabe obiskanosti ne uspejo zagotoviti dovolj sredstev za financiranje. Veliko mladih ne čuti več potrebe po kulturnem izobraževanju, saj je vse več vsebin dostopnih na spletu. Za kulturo ni veliko zanimanja, saj mladi v njej ne vidijo prihodnosti in poklicne kariere, primanjkuje zainteresirane publike in enako misleče družbe, posledično je manj aktivnih umetnikov in prostorov, kjer bi lahko izmenjevali izkušnje. Pojem kulture je napačno interpretirana, delno tudi zaradi pomanjkanja primerne motivacije v šolah. Za dolgoročno kulturno udejstvovanje mladih je izredno pomembna sistematična kulturna vzgoja, ki bi morala biti prisotna na vseh stopnjah izobraževanja.

Populacija mladih je tista, ki jo je s kulturo najtežje doseči, prav zaradi tega, ker je ves čas v gibanju, v razvijanju, zato je potrebno najti način, kako jim ne le omogočati dobrih pogojev za izvajanje njihove dejavnosti, ampak tudi spodbujati razvoj ustvarjalnih, intelektualnih posameznikov in njihovega sodelovanja med različnimi mladinskimi subkulturami.

CILJI

* + Zagotoviti pogoje za krepitev participacije mladih v kulturi ter podporo pri vključitvi mladih pri delovanju mladinskih organizacij.
	+ Vključevanje mladih v prostovoljstvo in delo v društvih.
	+ Zagotoviti pogoje za boljšo dostopnost do kulturne dediščine in aktivno vključevanje mladih v projekte povezane s kulturno dediščino.
	+ Zagotavljati pogoje za večjo dostopnost aktivnega kulturnega ustvarjanja za mlade, v smislu kontinuirane oblike neformalnega izobraževanja na različnih področjih umetnostni.
	+ Mladim zagotoviti prostorske in tehnične pogoje ter infrastrukturo za umetniško ustvarjanje, seznanjanje in ukvarjanje z dediščino.
	+ Finančne spodbude za participacijo mladih v kulturi.
	+ Izboljšati sodelovanje med ponudniki kulturnih vsebin.
	+ Izboljšati komunikacijo med organizacijami, usklajevanje dogodkov, boljše izkoriščanje lokalnih medijev in ostalih komunikacijskih kanalov.
	+ Zagotoviti redne sestanke delovne skupine (enkrat mesečno).

UKREPI

* + Mladim omogočiti določeno število plakatnih mest za brezplačno plakatiranje.
	+ Povezovanje organizatorjev prireditev s ponudniki storitev (ozvočenje, varovanje,sanitarije,…).
	+ Oblikovanje seznama storitev, materiala, infrastrukture, ki je na voljo v lokalni skupnosti, za najem ali uporabo mladih, ki organizirajo dogodke.
	+ Enoten seznam dogodkov v MO Ptuj za lažje koordiniranje letnega programa organizatorjev.
	+ Spodbujanje spletne strani Discover Ptuj kot vodilnega oglaševalca.
	+ Aplikacija, kjer je objavljeno celotno kulturno dogajanje v MO Ptuj.

KAZALNIKI

* Število dogodkov in obiskovalcev kulturnih dogodkov.
* Število sodelujočih na dogodkih.
* Število novih kapacitet namenjenih za kulturno.
* Delovanje promocijskih in informativnih kanalov.

7 URESNIČEVANJE IN SPREMLJANJE URESNIČEVANJA STRATEGIJE

Strategijo za mlade MO Ptuj 2016-2020 sprejme Mestni svet MO Ptuj za obdobje petih let. Za njeno uresničevanje je odgovorna MO Ptuj.

Na podlagi sprejete strategije bodo za vsako leto izvajanja pripravljeni izvedbeni načrti in letna poročila o izvajanju strategije. Pri pripravi izvedbenih načrtov bodo sodelovale delovne skupine, ki so bile določene pri pripravi strategije. Srečanja delovnih skupin bodo potekali 2 krat letno. Tudi letna poročila o izvajanju strategije bodo predmet razprave posameznih delovnih skupin, kjer se bodo pregledali doseženi kazalniki. Z nadaljnjim sodelovanje in srečanji delovnih skupin, ki so bile opredeljene pri pripravi strategije bomo dosegli boljšo učinkovitost in doseganje ciljev, ki smo si jih zadali v strategiji.

8 ZAKLJUČEK

Družbeni položaj mladih se je v zadnjih letih izrazito poslabšal. Stopnja brezposelnosti med mladimi je visoka, vse pogostejše so tudi nestalne in manj kakovostne oblike zaposlovanja. Če si torej želimo zdravo, skladno in povezano družbo, ki bo nudila perspektivno prihodnost in v kateri bodo ljudje z veseljem ter produktivno živeli, moramo ustrezno poskrbeti prav za mlade.

V strategiji smo k sodelovanju povabili vse deležnike in relevantne družbene akterje, ki lahko kakorkoli prispevajo k izboljšanju obstoječih okoliščin in pogojev. MO Ptuj predstavlja pomemben element pri dvigovanju kakovosti življenja mladih predvsem z zagotavljanjem sistemskih rešitev, ki omogočajo mladim, da razvijajo svoje zmožnosti in veščine, dosegajo svoje cilje in se razvijajo v avtonomne družbeno odgovorne odrasle. Za doseganje tovrstnega cilja je treba ohraniti in krepiti sodelovanje z mladimi in mladinskimi organizacijami, ki delujejo v mestni občini, hkrati pa razširiti oblikovanje in prenos ukrepov različnih sektorskih lokalnih politik z namenom spodbujanja in lajšanja integracije mladih v ekonomsko, kulturno in politično življenje skupnosti, tj. v pospeševanje lokalnih mladinskih politik, kot so zaposlovanje mladih, izobraževanje mladih, stanovanjska politika, zdravje mladih …

MO Ptuj lahko na teh področjih v okviru svojih pristojnosti prispeva k izboljšanju položaja mladih v družbi in k njihovemu uspešnemu prehajanju v obdobje odraslosti. Pri tem sta ključnega pomena sodelovanje in vključevanje mladih v procese oblikovanja lokalnih politik, ki so tako prilagojeni realnim potrebam mladih.

9 VIRI IN LITERATURA

Resolucija o Nacionalnem programu za mladino 2013–2022 (Uradni list RS, št. [90/13](http://www.uradni-list.si/1/objava.jsp?sop=2013-01-3261)).

Vizija in strategija Mestne občine Ptuj 2015-2025.

Podatki in analize Zavoda RS za zaposlovanje Območna služba Ptuj.

Statistični urad Republike Slovenije: Podatkovni portal za občine in regije.

Strokovna gradiva in podlage Mestne občine Ptuj.

Analiza lokalnih mladinskih politik po občinah, 2016.

Podatki in analize ARS Vitae.

Podatki o vpisu v programe Višje strokovne šole Ptuj v študijskem letu 2015/2016, Šolski center Ptuj.

Zapiski in sklepi posameznih delavnic in sestankov v okviru priprave Strategije za mlade v MO Ptuj 2016–2020.

Zakon o javnem interesu v mladinskem sektorju – ZJIMS (Uradni list RS, št. 42/10).

Pravilnik o izvajanju ZJIMS (Uradni list RS, št. 47/11).

Zakon o mladinskih svetih – ZMS (Uradni list RS, št. 70/00 in 42/10).

Evidenca vzgojno-izobraževalnih zavodov in vzgojno-izobraževalnih programov [ogled 18. 2. 2016]. Dostopno na <https://krka1.mss.edus.si/registriweb/Default.aspx>.

Dijaški dom Ptuj na [ogled 14. 3. 2016]. Dostopno na <http://www2.arnes.si/~ddmbptuj/slo/>.

Klub ptujskih študentov [ogled 2. 2. 2016]. Dostopno na <http://klub-kps.si/>.

Kreativnica [ogled 14. 3. 2016]. Dostopno na <http://www.kreativnica.com/>.

Šola druge priložnosti [ogled 18. 2. 2016]. Dostopno na <http://www2.arnes.si/~ddmbptuj/slo/>.

10 PRILOGE

SEZNAM PO DELOVNIH SKUPINAH

1. **Izobraževanje: Nosilec – Center interesnih dejavnosti Ptuj**
* Glasbena šola Karol Pahor Ptuj, Dravska ulica 11, 2250 Ptuj
* Osnovna šola Breg Ptuj, Rogaška cesta 6, 2250 Ptuj
* Osnovna šola dr. Ljudevita Pivka, Raičeva 2, 2250 Ptuj
* Osnovna šola Ljudski vrt Ptuj, Župančičeva ulica 10, 2250Ptuj,
* Osnovna šola Ljudski vrt Ptuj PE Grajena, Grajena 60, 2250 Ptuj
* Osnovna šola Mladika Ptuj, Žnidaričevo nabrežje 1, 2250 Ptuj
* Osnovna šola Olge Meglič Ptuj, Prešernova 31, 2250 Ptuj
* Šolski center Ptuj, g.Branko Kumer, Volkmerjeva cesta 19, 2250 Ptuj
* Gimnazija Ptuj, Volkmerjeva cesta 15, 2250 Ptuj
* Šolski center Ptuj - Biotehniška šola Ptuj, Volkmerjeva cesta 19, 2250 Ptuj
* Šolski center Ptuj - Ekonomska šola Ptuj, Volkmerjeva cesta 19, 2250 Ptuj
* Šolski center Ptuj - Elektro in računalniška šola Ptuj, Volkmerjeva cesta 19, 2250 Ptuj
* Šolski center Ptuj - Strojna šola Ptuj, Volkmerjeva cesta 19, 2250 Ptuj
* Šolski center Ptuj - Višja strokovna šola Ptuj, Volkmerjeva cesta 19, 2250 Ptuj
* Ljudska univerza Ptuj, Mestni trg 2, 2250 Ptuj
* Knjižnica Ivana Potrča Ptuj, Prešernova 33-35, 2250 Ptuj
* Pokrajinski muzej Ptuj Ormož, Muzejski trg 1, 2250 Ptuj
* Špela Težak, Ul. 5. prekomorske 21, 2250 Ptuj
* Klemen Rutar, Klepova ulica 15, 2250 Ptuj
* Matic Ber, Na postajo 25, 2251 Ptuj
* Arne Korsika, Potrčeva ulica 13, 2250 Ptuj
* Saša Ljubec, Aškerčeva ulica 7, 2250 Ptuj
1. **Zaposlovanje in podjetništvo: Nosilec - Znanstveno-raziskovalno središče Ptuj**
* Šolski center Ptuj - Ekonomska šola Ptuj, Volkmerjeva cesta 19, 2250 Ptuj
* Tovarna podjemov, Ulica škofa Maksimiljana Držečnika 6, 2000 Maribor
* Mladinski svet MOP, Čučkova ulica 3, 2250 Ptuj
* Zavod za zaposlovanje, Osojnikova 1, 2250 Ptuj
* Manager klub Ptuj, Tovarniška cesta 10, 2325 Kidričevo
* Perutnina Ptuj, Potrčeva cesta 10, 2250 Ptuj,
* Intera, Osojnikova cesta 3, 2250 Ptuj
* CID, Osojnikova cesta 9, 2250 Ptuj
* KPŠ, Slovenski trg 8, 2250 Ptuj
* Gimnazija Ptuj, Volkmerjeva cesta 15, 2250 Ptuj
* Špela Težak, Ul. 5. prekomorske 21, 2250 Ptuj
* Klemen Rutar, Klepova ulica 15, 2250 Ptuj
* Matic Ber, Na postajo 25, 2251 Ptuj
* Arne Korsika, Potrčeva ulica 13, 2250 Ptuj
* Saša Ljubec, Aškerčeva ulica 7, 2250 Ptuj
1. **Bivanjske razmere mladih: Nosilec – Mestna občina Ptuj**
* Asja Stropnik, Mestna občina Ptuj, Mestni trg 1, 2250 Ptuj
* Podjetje za stanovanjske storitve, Vošnjakova ulica 6, 2250 Ptuj
* Špela Težak, Ul. 5. prekomorske 21, 2250 Ptuj
* Klemen Rutar, Klepova ulica 15, 2250 Ptuj
* Matic Ber, Na postajo 25, 2251 Ptuj
* Arne Korsika, Potrčeva ulica 13, 2250 Ptuj
* Saša Ljubec, Aškerčeva ulica 7, 2250 Ptuj
1. **Zdravje mladih: Nosilec – Zavod za šport Ptuj**
* Športna zveza MO Ptuj, Čučkova ulica 8, 2250 Ptuj
* Zdravstveni dom Ptuj, Potrčeva cesta 19a. 2250 Ptuj
* Planinsko društvo Ptuj, Dravska ulica 18, 2250 Ptuj
* Klub ptujskih študentov, Slovenski trg 8, 2250 Ptuj
* Lokalna akcijska skupina – LAS, Ormoška cesta 28, 2250 Ptuj
* Varnostni sosvet MO Ptuj, Mestni trg 1, 2250 Ptuj
* Mladinski svet MO Ptuj, Čučkova ulica 3, 2250 Ptuj
* Špela Težak, Ul. 5. prekomorske 21, 2250 Ptuj
* Klemen Rutar, Klepova ulica 15, 2250 Ptuj
* Matic Ber, Na postajo 25, 2251 Ptuj
* Arne Korsika, Potrčeva ulica 13, 2250 Ptuj
* Saša Ljubec, Aškerčeva ulica 7, 2250 Ptuj
1. **Mladi in družba: Nosilec – Center interesnih dejavnosti Ptuj**
* Društvo prijateljev mladine Ptuj, Cankarjeva 5, 2250 Ptuj
* Klub ptujskih študentov, Slovenski trg 8, 2250 Ptuj
* Mladinski svet Mestne občine Ptuj, Čučkova ulica 3, 2250 Ptuj
* Ars vitae - društvo za pomoč odvisnikom od nedovoljenih drog, Trstenjakova 5a, 2250 Ptuj
* Rekreativno ustvarjalno društvo Eleja - Brata Malek, Poljska cesta 40a, 2250 Ptuj
* Društvo tabornikov Kvedrov rod Ptuj, Vičava 128, 2550 Ptuj
* Špela Težak, Ul. 5. prekomorske 21, 2250 Ptuj
* Klemen Rutar, Klepova ulica 15, 2250 Ptuj
* Matic Ber, Na postajo 25, 2251 Ptuj
* Arne Korsika, Potrčeva ulica 13, 2250 Ptuj
* Saša Ljubec, Aškerčeva ulica 7, 2250 Ptuj
* Skavti Ptuj, Potrčeva 24, 2250 Ptuj
1. **Kultura, ustvarjalnost, dediščina in mediji: Nosilec – Klub Ptujskih Študentov**
* KPŠ - Slovenski trg 8, 2250 Ptuj
* Furstova hiša - Tjaša Čuš, Krempljeva ulica 1, 2250 Ptuj
* JSKD Ptuj, Jadranska 13, 2250 Ptuj
* ŠUS teater, Draženci74b, 2250 Ptuj
* Harlamov Aljoša, Samostojni kulturni delavec, Muzejski trg 2a, 2250 Ptuj
* Kolarič Marko, Bodi cafe, Ulica Heroja Lacka 8, 2250 Ptuj
* CID Ptuj, Osojnikova ulica 9, 2250 Ptuj
* Ljubec Božo, KUD Muzicology, Vodova ulica 2, 2250 Ptuj
* Pintar Bernard, Samostojni kulturni delavec, Arbajterjeva 4, 2250 Ptuj
* Vidovič Blaž, Samostojni kulturni delavec, Gajzerjeva ulica 19, 2250 Ptuj
* Špela Težak, Ul. 5. prekomorske 21, 2250 Ptuj
* Klemen Rutar, Klepova ulica 15, 2250 Ptuj
* Matic Ber, Na postajo 25, 2251 Ptuj
* Arne Korsika, Potrčeva ulica 13, 2250 Ptuj
* Saša Ljubec, Aškerčeva ulica 7, 2250 Ptuj